Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) **Republika Slovenija,** **Ministrstvo za gospodarstvo, turizem in šport, Urad Republike Slovenije za meroslovje**, Tkalska ulica 15, 3000 Celje, objavlja javni natečaj za zasedbo prostega uradniškega delovnega mesta

**PODSEKRETAR (šifra DM 33) v Sektorju za nacionalne etalone in kemijska merjenja,** za nedoločen čas, s polnim delovnim časom.

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še naslednje pogoje:

* Najmanj specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja);
* najmanj 6 let delovnih izkušenj;
* znanje uradnega jezika;
* opravljeno obvezno usposabljanje za imenovanje v naziv;
* strokovni izpit iz upravnega postopka;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Zaželena je višja raven znanja angleškega jezika in vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti, doktoratom oziroma zaključenim specialističnim študijem.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve delovnega razmerja. Za kandidata, ki je opravil strokovni izpit za imenovanje v naziv skladno z določbami ZJU in/ali se je udeležil priprav na strokovni izpit za imenovanje v naziv, se šteje, da izpolnjuje pogoj obveznega usposabljanja po 89. členu ZJU.

Pri izbranem kandidatu se bo preverjalo, ali ima opravljen strokovni izpit iz upravnega postopka. V nasprotnem primeru bo moral izbrani kandidat strokovni izpit iz upravnega postopka, v skladu s tretjim odstavkom 31. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb), opraviti najkasneje v treh mesecih od sklenitve delovnega razmerja.

Delovne naloge izbranega kandidata na delovnem mestu bodo:

* razvoj, organizacija, koordinacija, vodenje in nadzor sistema nosilcev nacionalnih etalonov,
* načrtovanje, koordinacija in sodelovanje pri prenosu znanja na področju sistema nosilcev nacionalnih etalonov na nacionalnem in mednarodnem nivoju,
* sodelovanje pri koordinaciji priprave predpisov s področja dela urada,
* načrtovanje, koordinacija in sodelovanje pri mednarodnih aktivnostih na področju meroslovja,
* sodelovanje pri oblikovanju sistemskih rešitev in drugih najzahtevnejših gradiv,
* vodenje najzahtevnejših upravnih postopkov na prvi stopnji,
* samostojno opravljanje drugih najzahtevnejših nalog s področja dela sektorja.

Prijava mora vsebovati **pisno izjavo**, iz katere mora biti razvidno:

1. izpolnjevanje pogoja glede zahtevane izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja pri posameznem delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. izpolnjevanje pogoja opravljenega obveznega usposabljanja za imenovanje v naziv, če je kandidat usposabljanje opravil;
4. izpolnjevanje pogoja opravljenega strokovnega izpita iz upravnega postopka, če je kandidat izpit opravil;
5. pisno izjavo kandidata, da:

* je kandidat državljan Republike Slovenije,
* kandidat ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper kandidata ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. da kandidat za namen tega javnega natečaja dovoljuje Ministrstvu za gospodarstvo, turizem in šport, Uradu Republike Slovenije za meroslovje, pridobitev podatkov iz prejšnje točke tega natečaja iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek [življenjepis](https://www.europass.si/kaj-je-europass/zivljenjepis/) z opisom ključnih nalog in rezultatov opravljenega dela ter da kandidat v njej poleg formalne izobrazbe navede tudi druga znanja in sposobnosti oz. kompetence.

Prednost pri izbiri bodo imeli kandidati s tehnično - naravoslovno smerjo izobrazbe (npr. fizika, strojništvo, metalurgija, elektro, ipd.), poznavanjem merjenj in meroslovja ali dela v laboratoriju, ter s sposobnostjo oblikovanja sistemskih rešitev in komuniciranja.

Izbrani kandidat bo delo na delovnem mestu Podsekretar opravljal v nazivu podsekretar, z možnostjo napredovanja v naziv sekretar. Z izbranim kandidatom bo sklenjena pogodba o zaposlitvi za nedoločen čas, s polnim delovnim časom. Izbrani kandidat bo delo opravljal v uradnih prostorih Urada Republike Slovenije za meroslovje v Ljubljani, Grudnovo nabrežje 17.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidat vloži prijavo v pisni obliki na priloženem obrazcu »Prijava za DM 33 - Podsekretar v Uradu Republike Slovenije za meroslovje«, ki jo pošlje v zaprti ovojnici z označbo: **»za javni natečaj št. 1100-2/2024 – DM 33 Podsekretar v Uradu RS za meroslovje«** na naslov: **Ministrstvo za gospodarstvo, turizem in šport, Kotnikova ulica 5, 1000 Ljubljana**, in sicer v roku 21 dni po objavi na osrednjem spletnem mestu državne uprave [www.gov.si](http://www.gov.si) in na Zavodu Republike Slovenije za zaposlovanje. Za pisno obliko prijave šteje tudi elektronska oblika, poslana na elektronski naslov: [gp.mgts@gov.si](mailto:gp.mgts@gov.si), pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v roku 120 dni od objave. Obvestilo o končanem izbirnem postopku bo objavljeno na osrednjem spletnem mestu državne uprave ([www.gov.si](http://www.gov.si)).

Za dodatne informacije o delovnem področju se lahko obrnete na Urško Turnšek, telefon: 03 428 07 56, elektronski naslov: [urska.turnsek@gov.si](mailto:matej.grum@gov.si), za informacije o izvedbi postopka zaposlitve pa na Natalijo Jovanović, telefon: 01 244 2718, elektronski naslov: [natalija.jovanovic@gov.si](mailto:mateja.lilija@gov.si).

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.